Gyselaarsdrama op plaas kom tot eindeFoto: Pexels Die gyselaarsdrama wat vroeër Sondagmiddag op ŉ plaas naby Mosselbaai in die Wes-Kaap ontvou het, het tot ŉ einde gekom. Maroela Media het vroeër berig ŉ 39-jarige man het lede van sy gesin, onder wie sy ouers en broer, gyselaar gehou voordat hy hulle Sondagmiddag ongedeerd vrygelaat het. Die polisie was nog tot laat Sondagmiddag op hoëgereedheidsgrondslag op die plaas aangesien die verdagte steeds binne die huis was en geweier het om hom aan die polisie oor te gee. Kapt. Malcolm Pojie, woordvoerder van die polisie, het bevestig dat die verdagte nou in polisieaanhouding is. Pojie sê verskeie versoeke van die gyselaaronderhandelaars het op dowe ore geval, waarna die taakspan die man in die huis oorrompel het. “Ons het besluit om die onderhandelings tot ŉ einde te bring. Die taakspan het die man suksesvol in hegtenis geneem. Daar was geen beserings of ekstra beskadigings nie, afgesien van die voertuie wat vroeër beskadig is,” sê hy. Volgens Pojie sal die man in polisieaanhouding bly tot wanneer hy in ŉ landdroshof op Mosselbaai gaan verskyn. Hy word onder meer aangekla van die kwaadwillige beskadiging van eiendom en poging tot moord. Geen motief vir die gyselaarsdrama is nog in dié stadium bekend nie.